## Odluka Ustavnog suda Republike Hrvatske broj U-IIIA-3512/2003 od 24. studenoga 2004.

### NN 174/2004 (10.12.2004.), Odluka Ustavnog suda Republike Hrvatske broj U-IIIA-3512/2003 od 24. studenoga 2004.

# USTAVNI SUD REPUBLIKE HRVATSKE

3034

Ustavni
sud Republike Hrvatske, u Drugom vijeću za odlu­čivanje o ustavnim tužbama, u
sastavu sudac Jasna Omejec, pred­sjednik Vijeća, te suci Marijan Hranjski,
Mario Kos, Ivan Mrkonjić, Emilija Rajić i Vice Vukojević, članovi Vijeća,
odlučujući o ustavnoj tužbi koju su podnijeli V. Š., M. P., A. M. i A. O., koje
zastupa M. M. M., odvjetnica u Z., na sjednici održanoj 24. studenoga 2004.
godine, jednoglasno je donio

## ODLUKU

I.
Ustavna tužba se usvaja.

II.
Općinski sud u Zadru dužan je donijeti odluku u predmetu koji se vodi pred tim
sudom, pod brojem: P-161/99 u najkraćemu mogućem roku, ali ne duljem od šest
(6) mjeseci, računajući od prvoga idućeg dana od dana objave ove odluke u
»Narodnim novinama«.

III. Na temelju članka 63. stavka 3. Ustavnog zakona
o Ustav­nom sudu Republike Hrvatske (»Narodne novine«, broj 49/02 – pročišćeni
tekst), određuje se primjerena naknada zbog povrede ustavnog prava iz članka
29. stavka 1. Ustava Republike Hrvatske (»Narodne novine«, broj 41/01 –
pročišćeni tekst) podnositeljima ustavne tužbe, i to:

– V. Š. iz Z., Ul. d. 20/30, S. i C. G., u iznosu od
4.400,00 kuna;

– M. P.
iz V. G., Z. 116, u iznosu od 4.400,00 kuna;

– A. M.
iz B., Dr. I. R. 28, S. i C. G., u iznosu od 4.400,00 kuna;

– A. O.
iz Z., M. D. 21, u iznosu od 4.400,00 kuna.

IV.
Naknada iz točke III. izreke ove odluke bit će isplaćena iz državnog proračuna
u roku od tri mjeseca od dana podnošenja zahtjeva podnositelja Ministarstvu
financija Republike Hrvatske za njezinu isplatu.

V. Ova
odluka objavit će se u »Narodnim novinama«.

```

```

```
Obrazloženje
```

1.
Podnositelji ustavne tužbe podnijeli su 5. studenoga 2003. godine, temeljem
odredbe članka 63. Ustavnog zakona o Ustavnom sudu Republike Hrvatske (»Narodne
novine«, broj 49/02 – pročišćeni tekst, u daljnjem tekstu: Ustavni zakon),
ustavnu tužbu zbog nedonošenja sudske odluke u razumnom roku. Smatraju da je
Općinski sud u Zadru, neodlučivši o njihovim pravima i obvezama u razumnom
roku, u predmetu koji se pred tim sudom vodi pod brojem: P-161/99, povrijedio
njihovo ustavno pravo zajamčeno odredbom članka 29. stavka 1. Ustava Republike
Hrvatske.

ČINJENICE
VAŽNE ZA USTAVNOSUDSKI POSTUPAK

2.
Ustavni sud je, u postupku pokrenutom ustavnom tužbom, primjenom članka 63.
Ustavnog zakona, uvidom u preslik spisa Općinskog suda u Zadru, broj: P-161/99,
utvrdio činjenice koje su pravno relevantne za odlučivanje o povredi ustavnog
prava podnositelja, zajamčenog člankom 29. stavkom 1. Ustava:

Podnositelji su dana 9. veljače 1999. godine
podnijeli tužbu Općinskom sudu u Zadru protiv tuženika J. S. i dr. radi
utvrđenja ništavosti ugovora i predaje nekretnine č. 3911/5 k.o. Z., u naravi
kuće i okućnica.

Na ročištu 8. veljače 2001. godine naloženo je tužiteljima
da dostave u spis povijest zemljišno-knjižnih upisa čest. zem. 3911/5 k.o. Z. i
predlože dokaze koji će se izvesti.

Na ročištu, održanom 22. ožujka 2001. godine stranke
su se očitovale na tužbu, odnosno na odgovore na tužbu i pristigle pripremne
podneske stranaka u postupku, te je naloženo tužiteljima da dostave potvrde o
imovnom stanju tuženika.

23. ožujka 2001. godine na sud je zaprimljen
pripremni podnesak tuženika na koji su tužitelji dostavili odgovor 6. travnja
2001. godine.

Na ročištu, održanom dana 25. travnja 2001. godine,
proveden je dokaz saslušanjem stranaka.

9. svibnja 2001. godine zaprimljen je pripremni
podnesak tuženika, a 23. svibnja 2001. godine pripremni podnesak tužitelja, s
prijedlozima provođenja daljnjih dokaza.

Tužitelji podnescima od 1. listopada 2003. godine, 4.
studenoga 2003. godine, 9. veljače 2004. godine i 29. travnja 2004. godine požuruju
postupanje suda.

Ročište zakazano za 6. rujna 2004. godine odgođeno je
zbog odsutnosti raspravnog suca.

PRAVO
VAŽNO ZA USTAVNOSUDSKI POSTUPAK

3.
Odredbom članka 29. stavka 1. Ustava Republike Hrvat­ske propisano je:

»Svatko ima pravo da zakonom ustanovljeni neovisni i
nepristrani sud (...) u razumnom roku odluči o njegovim pravima i obvezama
(...).«.

Odredbama članka 63. Ustavnog zakona propisano je:

»(1)
Ustavni sud će pokrenuti postupak po ustavnoj tužbi, i prije no što je
iscrpljen pravni put, u slučaju kad o pravima i obvezama stranke (...) nije u
razumnom roku odlučio sud (...).

(2) U odluci kojom usvaja ustavnu tužbu zbog
nedonošenja akta u razumnom roku iz stavka 1. ovoga članka, Ustavni sud će
nadležnom sudu odrediti rok za donošenje akta kojim će taj sud meritorno
odlučiti o pravima i obvezama (...) podnositelja. Rok za donošenje akta počinje
teći idućeg dana od dana objave odluke Ustavnog suda u »Narodnim novinama«.

(3) U odluci iz stavka 2. ovoga članka Ustavni sud će
odrediti primjerenu naknadu koja pripada podnositelju zbog povrede njegova
ustavnog prava koju je sud učinio kada o pravima i obvezama podnositelja (...)
nije odlučio u razumnom roku.

Naknada se isplaćuje iz državnog proračuna u roku od
tri mjeseca od dana podnošenja zahtjeva stranke za njezinu isplatu.«.

*Ustavna tužba je osnovana.*

4. Svoju odluku Ustavni sud obrazlaže sljedećim
utvrđe­njima:

4.1.
DULJINA SUDSKOG POSTUPKA

Prvostupanjski
parnični postupak započeo je 9. veljače 1999. godine podnošenjem tužbe
Općinskom sudu u Zadru radi utvr­đenja ništavosti ugovora i predaje.

Ustavna
tužba podnijeta je dana 5. studenoga 2003. godine, a do tog dana sudski
postupak u prvom stupnju nije bio okončan. Ustavni sud utvrđuje da je do dana
podnošenja ustavne tužbe prvostupanjski postupak pred Općinskim sudom u Zadru
trajao ukupno četiri (4) godine, osam (8) mjeseci i dvadeset šest (26) dana.

4.2.
POSTUPANJE NADLEŽNOG SUDA

Ustavni
sud je utvrdio da je u razmatranom razdoblju Općinski sud u Zadru, od radnji
koje su relevantne za meritorno odlučivanje o pravima i obvezama stranaka u tom
sudskom postupku, održao dva ročišta za glavnu raspravu i proveo dokaz
saslušanjem stranaka.

Ustavni sud je utvrdio da je u razmatranom razdoblju
Općinski sud bio neaktivan od podnošenja tužbe, dana 9. veljače 1999. do 8.
veljače 2001. godine što iznosi dvije godine, te ponov­no od 25. travnja 2001.
godine do 6. rujna 2004. godine, što iznosi tri (3) godine, četri (4) mjeseca i
jedanaest (11) dana.

4.3.
PONAŠANJE PODNOSITELJA USTAVNE TUŽBE (TUŽITELJA U SUDSKOM POSTUPKU)

Podnositelji
ustavne tužbe, kao tužitelji u sudskom postupku, prema utvrđenju Ustavnog suda,
nisu pridonijeli duljini sudskog postupka.

4.4.
SLOŽENOST SUDSKOG PREDMETA

Polazeći
od činjenice da se predmet neprekidno nalazio u postupku pred sudom prvog
stupnja, a imajući u vidu postupanje nadležnog suda u razmatranom razdoblju,
Ustavni sud nije našao okolnosti koje bi u dosadašnjem tijeku postupka
ukazivale na složenost sudskog predmeta, a koje bi opravdale dugotrajnost
postupanja u tom predmetu.

5.
Ustavni sud utvrđuje da parnični postupak po tužbi podnositelja koji se vodi
pred Općinskim sudom u Zadru pod brojem: P-161/99, traje preko četri godine, da
je bilo duljih razdoblja neaktivnosti suda i da se predmet i dalje nalazi pred
sudom prvog stupnja. Stoga Ustavni sud utvrđuje da je povrijeđeno ustavno pravo
podnositelja da zakonom ustanovljeni neovisni i nepristrani sud u razumnom roku
odluči o njihovim pravima ili obvezama, koje je zajamčeno člankom 29. stavkom
1. Ustava Republike Hrvatske.

Stoga je, u smislu odredbe članka 63. stavka 2.
Ustavnog zakona, donesena odluka kao pod točkama I. i II. izreke ove odluke.

6. Sukladno odredbi članka 63. stavka 3. Ustavnog
zakona, odlučeno je kao pod točkama III. i IV. izreke ove odluke.

Visinu
naknade zbog povrede ustavnog prava na donošenje sudske odluke u razumnom roku,
Ustavni sud utvrđuje uzimajući u obzir okolnosti svakoga pojedinog predmeta uz
uvažavanje ukupnih gospodarskih i socijalnih prilika u Republici Hrvatskoj.

7.
Objava ove odluke (točka V. izreke) temelji se na odredbi članka 29. stavka 1.
Ustavnog zakona.

Broj:
U-IIIA-3512/2003
Zagreb, 24. studenoga 2004.

USTAVNI SUD REPUBLIKE HRVATSKE

Predsjednik Vijeća **dr. sc. Jasna Omejec,** v. r.

if !supportEmptyParas endif

Odluka, NN 174/2004-3034